Հալիմա Ադեն

Հալիմա Ադեն (, ), սոմալիական ծագմամբ ամերիկացի մոդել։

Հայտնի է որպես հիջաբով առաջին կինը «Միսս Մինեսոտա ԱՄՆ» մրցույթում, որտեղ դարձել է կիսաեզրափակչի մասնակից։ Աշխարհի այն սակավաթիվ մոդելներից է, որ հանդես է եկել հիջաբով և բուրկինիով։

Կենսագրություն 
Հալիմա Ադենը ծնվել է 1997 թվականի սեպտեմբերի 19-ին Քենիայի Կակումա փախստականների ճամբարում՝ սոմալական ընտանիքում։

Երբ Հալիման վեց տարեկան էր, նրա ընտանիքը տեղափոխվել է Միացյալ Նահանգներ՝ բնակություն հաստատելով Մինեսոտա նահանգի Սենթ Քլաուդ քաղաքում։

2016 թվականին Հալիման գրավել է ազգային ԶԼՄ-ների ուշադրությունն այն բանից հետո, երբ մասնակցել է «Միսս Մինեսոտա ԱՄՆ» մրցույթին՝ դառնալով այդ մրցույթում բուրկինի և հիջաբ կրած առաջին մասնակիցը։ Հաջորդ տարի Ադենը «IMG Models»-ի հետ եռամյա պայմանագիր է ստորագրել։ 2017 թվականի փետրվարին առաջին անգամ ելույթ է ունեցել «Նյու Յորքի նորաձևության շաբաթվա» շրջանակներում։ Ավելի ուշ նույն թվականին աշխատել է որպես «Միսս ԱՄՆ 2017» մրցույթի նախնական և հեռուստատեսային փուլերի ժյուրի։

Այդ ժամանակվանից աշխատել է շատ դիզայներների հետ, որոնց թվում են Մաքս Մառան և Ալբերտա Ֆերետին, մասնակցել է Միլանի նորաձևության շաբաթին և լոնդոնյան «Modest fashion»-ին։ Ադենը լուսանկարվել է American Eagle-ի և Glamour-ի համար, ինչպես նաև հայտնվել է Կարին Ռոիթֆելդի CR Fashion Book ամսագրի շապիկին։

Հալիմա Ադենը եղել է հիջաբ կրած առաջին մոդելը, որը բարձրացել է միջազգային պոդիում (բեմահարթակ) և պայմանագիր ստորագրել մոդելային խոշոր գործակալությունների հետ։ 2017 թվականի հունիսին դարձել է «Allure», Vogue Arabia և British Vogue ամսագրերի շապիկին հայտնված հիջաբ կրած առաջին մոդելը։

2018 թվականին Ադենը դարձել է ՅՈՒՆԻՍԵՖ-ի դեսպան, որտեղ նրա աշխատանքը կենտրոնացած էր երեխաների իրավունքների պաշտպանության վրա։

2020 թվականի նոյեմբերին Հալիմա Ադենն իր Ինստագրամում հայտարարել է, որ դադարել է աշխատել որպես մոդել, քանի որ այն վտանգում էր իր կրոնական համոզմունքները։ Նա իր որոշումից հետո աջակցություն է ստացել Ռիհաննայից, ինչպես նաև Ջիջի և Բելլա Հադիդ քույրերից։ Նա հայտարարել է նաև, որ մասնակցելու է «Միսս Տիեզերքին»՝ դառնալով գեղեցկության այդ միջազգային մրցույթի պատմության մեջ Սոմալին ներկայացրած առաջին մասնակիցը։

Ծանոթագրություններ

Արտաքին հղումներ 
 Սուպերմոդել Հալիմա Ադեն. «Ոչ մի կին չպիտի կրի հիջաբ հակառակ իր կամքին»
 Հիջաբ կրած առաջին մոդել Հալիմա Ադենն ավարտել է գործունեությունը կրոնական նկատառումներով

Ամերիկացի մոդելներ